Sebastian Burduja susține că cea mai mare problemă a Bucureștiului este fenomenul drogurilor care a scăpat de sub control. Ocazie cu care l-a criticat pe Nicuşor Dan din cauză că a retras polițiștii locali din proximitatea școlilor, din parcuri şi locuri publice.
Președintele PNL București spune că peste 80% din drogurile ilicite se consumă în Capitală, unde consumul de stupefiante s-a triplat în ultimul deceniu
„Cea mai mare problemă a Bucureștiului, astăzi, este acest fenomen al drogurilor care a scăpat de sub control, în special în ultimii ani de zile.
Undeva la peste 80% din drogurile ilicite se consumă în București, consumul s-a triplat în ultimii 10 ani de zile.
Ce poate face Primăria Generală şi nu a făcut în ultimii ani. Ai Poliția Locală, ca instrument al primarului, care asigură ordinea publică.
Nicuşor Dan a retras polițiștii din proximitatea școlilor, a retras polițiștii din parcuri şi locurile publice”, a declarat Sebastian Burduja la Antena 3 CNN.
Candidatul PNL la Primăria Capitalei vine și cu soluții la această problemă, spunând că se poate instala și un sistem de monitorizare video în zonele sensibile din Capitală, unde se întâmplă în general astfel de tranzacții. Dar și că orașul trebuie ținut curat și îngrijit spre a nu încuraja astfel de comportamente.
„Eşti obligat să reabilitezi casele dărăpănate din acest oraş unde astăzi sunt focare pentru dealerii de droguri şi consumatorii de droguri. Problema drogurilor nu se poate rezolva de azi pe mâine şi de către o singură instituţie.
Când mă refer la Primăria Generală, trebuie să ai un om de dialog, care să facă echipă şi cu ministrul de Interne şi cu Agenţia Naţională Antidrog, şi cu Ministerul Educaţiei pentru programele de prevenţie, şi cu ministerul Sănătăţii.
Dacă oraşul ar arăta curat, îngrijit, un infractor nu comite astfel de fapte într-un loc public curat. Este teoria ferestrelor sparte, e validată de sociologici, de zeci de ani de zile”, a mai spus Sebastian Burduja.